[pic] | COMISIA COMUNITĂŢILOR EUROPENE |

Bruxelles, 8.10.2008

COM(2008) 626 final

comunicare a comisiei către consiliu, parlamentul european comitetul economic ș i social european ș i comitetul regiunilor

AUTORITĂȚILE LOCALE: ACTORI ÎN SLUJBA DEZVOLTĂRII {SEC(2008) 2570}

COMUNICARE A COMISIEI CăTRE CONSILIU, PARLAMENTUL EUROPEAN COMITETUL ECONOMIC șI SOCIAL EUROPEAN șI COMITETUL REGIUNILOR

AUTORITĂȚILE LOCALE: ACTORI ÎN SLUJBA DEZVOLTĂRII

1. AUTORITățILE LOCALE: O NOUă DIMENSIUNE A POLITICII DE DEZVOLTARE

În contextul unei inițiative de reconstruire a pieței din orașul Majunga (Madagascar), orașul francez Mulhouse pune la dispoziția orașului partener expertiză și consiliere privind gestionarea și organizarea activităților pieței, pe durata lucrărilor de construcție. O mică localitate din Italia - Santa Croce Sull'Arno, cu o populație de 13 000 de locuitori, a contribuit în mod decisiv la punerea bazelor unui sistem de înregistrare a nașterilor, anterior inexistent, în cinci localități din Burkina Faso. Cu sprijinul Ministerului Administrației Locale și al Descentralizării din Burkina Faso, această inițiativă urmează să fie extinsă și în alte regiuni.

Începând din anii 90, autoritățile locale sunt percepute tot mai mult ca actori în cadrul politicii de dezvoltare[1]. Mai recent, Consensul european privind dezvoltarea, Acordul revizuit de la Cotonou și o parte din concluziile, rezoluțiile și avizele[2] instituțiilor UE au reafirmat relevanța expertizei autorităților locale nu numai în ceea ce privește acordarea ajutorului, ci și ca agenți catalizatori ai schimbării, ai prevenirii conflictelor, ai descentralizării și ai consolidării încrederii în procesul de dezvoltare.

Autoritățile locale din unele state membre ale UE alocă resurse financiare importante în favoarea dezvoltării (de exemplu, aproape 15% din asistența oficială pentru dezvoltare acordată de Spania) și au dezvoltat instrumente specifice pentru furnizarea ajutoarelor (programe, instrumente de cofinanțare, înfrățiri între orașe, acorduri directe de cooperare). În același timp, nu a existat, la nivelul UE, o abordare strategică, bazată pe o reflecție aprofundată, pentru a facilita și a recunoaște diferitele fațete ale implicării crescânde a autorităților locale în politica de dezvoltare a UE.

Participarea tot mai largă, anvergura resurselor financiare mobilizate, diversitatea crescândă și numărul tot mai mare de actori implicați sugerează necesitatea de a proceda la un examen calitativ și cantitativ al acestei evoluții și de a pune bazele unei abordări coordonate, care să asigure implicarea structurată a autorităților locale în politica de cooperare pentru dezvoltare. O abordare strategică la nivelul Uniunii va permite o implicare mai coordonată a autorităților locale în politica de dezvoltare a UE, recunoscând totodată principiul subsidiarității[3].

Obiectivul prezentei comunicări este, prin urmare, dublu. Pe de o parte, urmărește să recunoască importanța acestui fenomen recent. Pe de altă parte, încearcă să desprindă primele elemente ale unei strategii de răspuns care va permite valorificarea la maximum a experienței autorităților locale ca parteneri în cadrul politicii de dezvoltare. Prezenta comunicare intenționează să inițieze un proces care va consolida participarea acestora la conceperea și realizarea activităților de dezvoltare, într-un mod coordonat și strategic.

2. AUTORITĂȚILE LOCALE: DE CE SUNT ELE IMPORTANTE?

2.1. Autoritățile locale din Europa

Termenul „autoritate locală” înglobează o multitudine de actori diferiți la diferite niveluri. Autoritățile locale din Europa cuprind peste 91 000 de autorități la nivel local (municipalități), 1 150 de unități administrativ-teritoriale de nivel intermediar (districte, județe) și peste 100 de organisme regionale[4]. În timp ce unora dintre autoritățile locale le-au fost deja delegate efectiv de către guvernul central competențe în materie de politică de dezvoltare, implicarea altora constituie o completare a eforturilor depuse în acest sens de guvernele centrale. Pentru unele autorități locale, cooperarea descentralizată este o temă centrală a strategiilor lor în domeniul relațiilor externe, în timp ce pentru altele aceasta este doar o consecință a prezenței lor mai pregnante pe scena internațională. Cooperarea descentralizată presupune, cel mai adesea, coordonarea cu alți actori locali (de exemplu ONG-uri, universități), dar nu exclude nici furnizarea directă sau prin parteneri multilaterali (de exemplu ONU) a ajutorului.

Termenul de „ autoritate locală ” este utilizat în prezenta comunicare în sensul său cel mai larg pentru a îngloba marea varietate de niveluri subnaționale și de ramuri ale guvernării, respectiv municipalități, comunități, districte, județe, provincii, regiuni etc.. În ceea ce privește cooperarea pentru dezvoltare, există un grad semnificativ de eterogenitate în ceea ce privește mandatul, bugetul și funcțiile de la fiecare nivel și din cadrul fiecărui nivel.

Sintagma „ cooperare descentralizată ” este utilizată în prezenta comunicare pentru a descrie ajutorul provenit din fonduri publice si private furnizat de și prin autoritățile locale, rețelele de autorități locale și alți actori locali.

Având în vedere recunoașterea crescândă din partea factorilor de decizie și a donatorilor de la nivelul UE a contribuției autorităților locale la procesul de dezvoltare, este timpul să se analizeze felul în care ar putea fi valorificată această expertiză și ar putea fi eficientizată comunicarea și cooperarea dintre actori. Autoritățile locale au inițiat o mare diversitate de mecanisme prin care să se structureze pentru a-și coordona activitățile, a crea economii de scară, a-și eficientiza activitatea și a fi auzite la nivel subnațional, național, european și internațional. Acestea includ asociații, foruri, observatoare regionale și naționale, rețele tematice și regionale etc.

2.2. Autoritățile locale și dezvoltarea

Implicarea autorităților locale în politica de dezvoltare și de cooperare externă, în special prin înfrățirea orașelor, are în spate o lungă istorie, însă în ultima decadă natura sa a cunoscut o transformare radicală. Cooperarea descentralizată a devenit o nouă dimensiune importantă a cooperării pentru dezvoltare. Și-a lărgit domeniul de acțiune și s-a profesionalizat, bazându-se pe rețele instituționalizate cu rază de acțiune în țările aflate în curs de dezvoltare, utilizând diverse instrumente în toate regiunile lumii și dispunând de resurse financiare în creștere exponențială (a se vedea Caseta 1).

Caseta 1 – O nouă dimensiune – Catalonia, Spania

Agenția catalană pentru cooperare pentru dezvoltare, creată în 2003, este responsabilă de gestionarea cooperării pentru dezvoltare a guvernului Cataloniei pe baza unui plan-cadru global desfășurat pe o durată de 4 ani adresat unui număr de 11 țări prioritare în domenii precum accesul la sănătate și la apă potabilă, educația, capacitatea de producție și suveranitatea alimentară; consolidarea păcii, egalitatea de șanse între femei și bărbați; guvernanța și drepturile omului și mediul. Bugetul alocat de Catalonia pentru cooperarea pentru dezvoltare s-a dublat în ultimii trei ani de la 30,5 MEUR în 2004 la puțin sub 60 de milioane în 2007, obiectivul fiind ca alocațiile bugetare să reprezinte 0,7% din venitul impozabil până în 2012, respectiv puțin sub 80 MEUR. Din punct de vedere instituțional, autoritățile locale au un înalt grad de coordonare. Multe autorități locale catalane sunt implicate în cooperarea descentralizată și au creat Fondul catalan de cooperare, format de 290 de autorități locale, dintre care majoritatea sunt municipalități, dar și consilii, delegații, alte organisme locale sau ONG-uri și entități sociale.

Autoritățile locale aduc o valoare adăugată unică proceselor de dezvoltare (Caseta 2). În plus față de acțiunile concrete desfășurate în țările în curs de dezvoltare, autoritățile locale joacă un rol crucial în a mobiliza colaborarea dintre diferitele părți interesate, permițând astfel cooperarea acestora în vederea atingerii obiectivelor comune de dezvoltare, și pledează cu entuziasm în favoarea dezvoltării (sensibilizând opinia publică și mobilizând și alți actori în slujba dezvoltării). Datorită proximității și prezenței lor în teritoriu, precum și cunoașterii necesităților locale și expertizei existente în sectoare tradiționale care permit reducerea sărăciei – urbanizarea, serviciile de alimentare cu apă și salubritate, acordarea de asistență grupurilor vulnerabile și populațiilor sărace din zone izolate – autoritățile locale pot participa într-o mare măsură la eficientizarea asistenței pentru dezvoltare prin instituții donatoare bilaterale și multilaterale (Caseta 3). Autoritățile locale au o experiență directă și competențe extrem de utile în ceea ce privește dezvoltarea teritorială, descentralizarea și consolidarea guvernării democratice. Evoluția conceptului de asistență pentru dezvoltare și a manierei în care aceasta ajunge la beneficiari a subliniat suplimentar importanța bunei guvernanțe și a democratizării, procese în cadrul cărora autoritățile locale joacă un rol central. Această evoluție a fost acompaniată de o mai bună reprezentare a autorităților locale din UE pe scena politică internațională și în activitățile de acordare a ajutorului desfășurate.

CASETA 2: Valoarea adăugată pe care o reprezintă autoritățile locale

Un domeniu de acțiune extins:

Sectorul social: cooperarea dintre orașul Barcelona și Puebla (Mexic) privind violența împotriva femeilor. Acțiunile desfășurate în Puebla ar putea fi, de asemenea, utilizate în Barcelona pentru a combate violența împotriva femeilor în cadrul comunităților de imigranți din America Latină stabilite în Barcelona.

Reabilitarea zonelor urbane sau a mijloacelor de subzistență: Saxonia Inferioară (împreună cu Fundația Jayawickreme) acordă sprijin familiilor de pescari din Weligama, Sri Lanka, care, în urma devastării produse de tsunamiul din 2006, și-au pierdut atât casele, cât și mijloacele de subzistență (bărcile și plasele de pescuit).

Sănătatea: parteneriatul dintre regiunea Ron-Alpi și regiunea Khammouane / LAOS, care reunește diferite tipuri de parteneri, precum ONG-uri și universități. Participarea Cataloniei la o abordare sectorială (SWAp) în domeniul sănătății în Mozambic.

Solidaritate în domeniul umanitar: Übach-Palenberg și un important donator industrial sunt parteneri la construcția unei școli în sudul Sri Lanka, care asigură învățământ gratuit fetelor din regiunea afectată de tsunami.

Agenți catalizatori ai schimbării: în cursul implementării proiectului său de urbanizare a unei zone din orașul Gaza, orașul Barcelona a promovat o abordare participativă și a reușit să asigure cooperarea autorităților municipale palestiniene și a reprezentanților cartierului respectiv. A fost instituită o rețea care reunește diferitele orașe care desfășoară activități de cooperare în Gaza (EuroGaza) și care se întrunește cel puțin o dată pe an pentru a-și coordona activitățile.

Parteneriate pe termen lung și înfrățire: Leipzig a stabilit un parteneriat cu regiunea Ambalangoda din sudul Sri Lanka, care a început cu o campanie de strângere de fonduri destinate acordării de ajutoare de urgență pentru asigurarea apei potabile și a electricității, care s-a dezvoltat în continuare, cuprinzând în prezent proiecte educaționale și reconstruirea infrastructurii tehnice și sociale.

Capacitate de răspuns la necesitățile locale: Regiunea Toscana a instituit un cadru de cooperare pe termen lung în care societăți cooperative din Burkina Faso colaborează la producția, comercializarea și livrarea de fasole verde în supermarketurile din Italia, fără a fi necesare structuri paralele ale pieței.

Parteneriate între mai mulți actori: Înfrățirea dintre orașele Nueva Guinea din Nicaragua și Sint-Truiden din Flandra, Belgia, a luat naștere la inițiativa grupurilor societății civile din Sint-Truiden și Nueva Guinea. Consiliul municipal din Nueva Guinea a exploatat această înfrățire pentru a da un nou avânt proiectelor pentru tineri, în domeniul mediului, educației, amenajării și administrării teritoriale și pentru a încuraja participarea societății civile la activitățile de pe agenda autorității locale.

Sensibilizarea opiniei publice: regiunea Ron-Alpi sprijină diferite rețele de promovare a comerțului echitabil, iar orașul Barcelona colaborează cu direcția regională de învățământ a regiunii Catalonia pentru a încerca să elaboreze programe școlare pe teme de dezvoltare.

Astfel de exemple oferă nenumărate oportunități în ceea ce privește rolul pe care l-ar putea avea autoritățile locale în cadrul politicii de dezvoltare. În același timp însă, multitudinea de actori, precum și sfera sectorială extinsă a acțiunilor în cauză conferă regulilor jocului o și mai mare complexitate și un caracter multidimensional. Parteneriatele între mai mulți actori sunt semnificative în această privință, întrucât cumulează valoarea adăugată a autorităților locale și a organizațiilor societății civile, iar promovarea acestui tip de parteneriate promite să aibă efecte pozitive considerabile asupra contribuției autorităților locale. Pentru a exploata potențialul acestei diversități și a evita riscul unei și mai mari fragmentări a asistenței pentru dezvoltare, este nevoie să se acorde atenția cuvenită contribuției autorităților locale din perspectiva eficienței ajutorului și a impactului acțiunilor de dezvoltare.

Se creează astfel posibilitatea construirii de parteneriate mai strategice și cu o orientare pe termen mai lung, integrate în procese mai ample. Acest lucru prezintă o importanță deosebită, în special acum, când angajamentele comunității internaționale în favoarea asigurării de fonduri pentru dezvoltare și a realizării Obiectivelor de dezvoltare ale mileniului par incerte.

Comisia a fost puternic implicată în sprijinirea autorităților locale din UE și din țările partenere, mai precis prin susținerea directă a descentralizării prin programele geografice, dar și a cooperării descentralizate prin programul tematic „Actorii nestatali și autoritățile locale”[5]. Consolidarea rolului autorităților locale ca actori în slujba dezvoltării în cadrul cooperării CE vizează în primul rând să contribuie în mod eficient la reducerea sărăciei și la realizarea Obiectivelor de dezvoltare ale mileniului și, în al doilea rând, să raționalizeze guvernanța democratică la nivel local.

Într-adevăr, unele autorități locale mobilizează resurse financiare importante în slujba dezvoltării (a se vedea caseta 3). Cu toate că procesul de culegere a datelor este anevoios, sumele respective sunt în mod evident în creștere, astfel cum o demonstrează, de exemplu, fondurile destinate acestui tip de activități de către autoritățile locale germane, în creștere de la 607 MEUR în 2003 la 764 MEUR în 2006.

CASETA 3: O PONDERE FINANCIARĂ IMPORTANTĂ[6] Bugetele generoase alocate de UE în favoarea cooperării descentralizate indică sume importante, aflate într-o creștere rapidă. Nu există informații agregate, actualizate și complete privind ponderea financiară a acțiunilor autorităților locale în cadrul cooperării internaționale. Aceste informații sunt fragmentare și dificil de strâns, astfel încât scopul acestei casete este doar acela de a sugera importanța unui astfel de fenomen. De aceea sunt esențiale acțiunile avute în vedere la alineatul 3.3.2. Patru state membre ale UE – Spania, Germania, Belgia și Franța – oferă un volum important de asistență pentru dezvoltare. Alte state membre ale UE fie nu pun la dispoziție cifre privind asistența pentru dezvoltare acordată de autoritățile locale, fie nu sunt implicate în activități regulate în acest domeniu. AUTORITățILE LOCALE SPANIOLE ÎN SLUJBA DEZVOLTăRII În 2006, autoritățile locale au furnizat asistență oficială pentru dezvoltare în valoare de 442,8 MEUR, reprezentând aproximativ 14,8% din AOD oferită de Spania, ceea ce indică o creștere netă substanțială în ultimii 5 ani. De exemplu, la nivel regional în perioada 2004-2006: Catalonia a dublat fondurile destinate cooperării descentralizate de la 18,9 la 44 MEUR; Navarra de la 15,5 la 16,4 MEUR, iar Cantabria de la 3,2 la 4,4 MEUR. În plus, 5 comunități au adoptat ținta internațională stabilită la 0,7% din VNB (până în 2012). AUTORITățILE LOCALE GERMANE ÎN SLUJBA DEZVOLTăRII Autoritățile locale germane au acordat asistență reprezentând 10% din asistența oficială pentru dezvoltare acordată de Germania în 2006. Finanțarea de către autoritățile locale a cooperării descentralizate a crescut considerabil, de la 607 MEUR în 2003[7] la 764 MEUR în 2006. AUTORITățILE LOCALE BELGIENE ÎN SLUJBA DEZVOLTăRII În Belgia există o tendință similară. Autoritățile locale belgiene au furnizat asistență reprezentând 4% din asistența oficială pentru dezvoltare acordată de Belgia. Autoritățile locale au majorat în mod progresiv alocațiile financiare destinate cooperării descentralizate: 53,5 MEUR în 2003; 58,2 MEUR în 2004; 63,5 MEUR în 2005; 64, 9 milioane de euro în 2006. AUTORITățILE LOCALE FRANCEZE ÎN SLUJBA DEZVOLTăRII Franța a fost martora unei creșteri a alocațiilor financiare destinate cooperării descentralizate de la 115 MEUR în 2005 la 150 MEUR în 2007 acordate ca asistență oficială netă pentru dezvoltare[8] sau 1,5% din asistența oficială pentru dezvoltare a Franței. În această sumă sunt incluse activitățile a 3 250 de autorități locale (regiuni, departamente, comune și structuri intracomunale) care au stabilit aproape 6 000 de relații de cooperare (dintre care 1 983 presupun cooperare pentru dezvoltare) în 115 țări. De exemplu, regiunea Ron-Alpi a vărsat 5,7 MEUR în 2003 și 6,3 milioane în 2005, regiunea Ile de France 4,3 MEUR, respectiv 5 MEUR în aceeași perioadă de timp. |

3. AUTORITățILE LOCALE șI DEZVOLTAREA: CăTRE ELABORAREA UNUI RăSPUNS AL UE

În ceea ce privește țările în curs de dezvoltare, UE ar trebui să faciliteze elaborarea unui cadru care să permită autorităților locale să intervină ca actori în slujba dezvoltării. Acest cadru ar recunoaște semnificația și importanța acestei noi dimensiuni a dezvoltării, ar valorifica evoluția recentă a arhitecturii ajutorului, ar recunoaște valoarea asistenței descentralizate și ar celebra lunga tradiție și importanța activităților autorităților locale în domeniul dezvoltării. În acest scop, Comisia încurajează participarea autorităților locale la nivel european și național și implicarea acestora în politica de dezvoltare și în punerea în aplicare a acesteia.

Astfel, cadrul respectiv ar trebui să pună accentul pe principiile generale adoptate la nivel internațional în domeniul cooperării pentru dezvoltare și pe traducerea lor în practică în activitățile autorităților locale. Printre aceste principii se numără: specificitatea țării, care presupune acordarea de asistență adaptată la contextul specific din țara respectivă; aproprierea politicilor și construirea de parteneriate, ținând cont de procedurile naționale și de cadrele de descentralizare naționale; flexibilitate și pragmatism, adaptare la dinamica proceselor de reformă și elaborarea unui răspuns la noile provocări și priorități; aliniere și armonizare, inclusiv complementaritatea donatorilor; construirea de alianțe strategice în vedere reducerii costurilor operațiunilor și a poverii administrative în sarcina administrațiilor partenerilor și faptul că acesta va fi un proces de lungă durată, gradual, care va necesita un sprijin global și progresiv.

3.1. Autoritățile locale: un dialog structurat

Având în vedere ponderea pe care o reprezintă prezența și activitățile lor, autoritățile locale, în calitatea lor de actori subnaționali, ar trebui să fie mai bine reprezentați pe scena UE. Autoritățile locale din UE și din țările partenere se pot organiza pentru a-și face auzite vocile în cadrul diferitelor grupuri de donatori internaționale, bilaterale și multilaterale. Autoritățile locale trebuie să promoveze mai eficient valoarea adăugată pe care o pot aduce în diferite domenii, precum combaterea schimbărilor climatice, soluționarea conflictelor sau îndeplinirea Obiectivelor de dezvoltare ale mileniului (ODM), pentru a participa la anumite dezbateri/acțiuni de la care au fost excluși până acum, în special privind eficiența ajutorului. Acest lucru ar trebui să se întâmple, de exemplu, cu privire la utilizarea documentelor de strategie de țară existente sau a rapoartelor de misiune deja existente, precum și la participarea la diviziunea muncii la nivel local etc..

La nivel comunitar, Comisia propune instituirea unui dialog structurat cu autoritățile locale privind politica de dezvoltare. Acesta ar putea fi purtat sub egida Comitetului Regiunilor, având în vedere rolul său de forum în cadrul căruia autoritățile locale își pot face auzită vocea la nivel european, și ar putea include autoritățile locale și rețelele autorităților locale. Acest dialog ar putea lua forma unor reuniuni anuale, în care ar fi implicate toate părțile active în acest sistem de cooperare, cu scopul consolidării acestor rețele, al creșterii eficienței ajutorului și al asigurării viabilității acțiunilor punctuale și pilot. Un astfel de dialog privilegiat cu Comitetul Regiunilor nu ar exclude purtarea unui dialog bilateral ad hoc cu autoritățile locale sau asociațiile lor privind aspecte specifice.

În acest context, UE ar putea dezvolta instrumente specifice care ar permite autorităților locale să participe la un astfel de dialog structurat și să confere mai multă eficiență, coerență, coordonare, dinamism și complementaritate acțiunilor lor. Ca o primă etapă, Comisia propune elaborarea unor orientări operaționale în vederea stimulării implicării autorităților locale în programarea și furnizarea ajutorului și dialogul politic la nivel de țară parteneră, dar și la nivel regional și european, completând astfel activitățile desfășurate de Comisie[9].

3.2. Autoritățile locale din țările în curs de dezvoltare

Autoritățile locale din țările partenere au, la rândul lor, o importanță crucială în această privință, întrucât pot juca un rol cheie în eforturile de consolidare a guvernanței locale și în furnizarea serviciilor publice, în special în contextul descentralizării. Un mare număr de țări partenere sunt, de altfel, implicate în prezent într-o anumită formă de descentralizare. Aceste procese se confruntă cu dificultăți care ar putea fi depășite prin consolidarea relațiilor cu autoritățile locale din statele membre ale UE.

Domeniile în care implicarea autorităților locale ar putea prezenta un avantaj comparativ sunt dintre cele mai diverse: de la punerea în aplicare a democrației locale (ceea ce presupune delegarea de competențe către organismele alese la nivel local care se bucură de un anumit grad de autonomie) și a guvernanței locale (ceea ce presupune trecerea de la o responsabilitate exclusiv verticală la o responsabilitate orizontală și descendentă, legată de principiul participării, al transparenței și al asumării responsabilității, în care societatea civilă joacă un rol esențial) la o nouă paradigmă a dezvoltării (economice) locale (în care guvernele locale acționează ca factori catalizatori) și a planificării teritoriale (regionale) care integrează dezvoltarea locală într-un context spațial mai larg și încurajează sinergii între diferiți actori din sectorul public și privat.

Ca urmare a rolului lor potențial pentru dezvoltarea locală și a dificultăților pe care trebuie să le depășească, autoritățile locale din țările partenere pot, prin urmare, să beneficieze de pe urma unui dialog mai structurat și permanent cu omologii lor din UE cu privire la aceste teme, precum și de pe urma acțiunilor de cooperarea în favoarea guvernanței locale.

3.3. Autoritățile locale și cooperarea: promovarea înțelegerii

Următoarele elemente au putea sta la baza viitoarei abordări europene:

3.3.1. Actorii locali – eficiența ajutorului și autoritățile locale din UE

Guvernanța complexă, pe mai multe niveluri, descrisă anterior, la care participă un număr important de actori din UE și din țările partenere, așează considerațiile privind eficiența ajutorului în centrul dezbaterii privind rolul autorităților locale ca actori în slujba dezvoltării. Formularea unor astfel de considerații se impune cu o și mai mare necesitate ca urmare a faptului că sunt puține autoritățile locale care aderă la obiectivele și principiile directoare stabilite la nivel internațional privind furnizarea de asistență pentru dezvoltare coordonată. Unele regiuni și orașe din UE au aderat la Declarația de la Paris privind eficiența ajutorului (Declarația de la Paris), însă marea majoritate își concep în continuare activitățile de dezvoltare făcând apel la propriile competențe și prerogative. În acest scop, este necesar să se înregistreze evoluții pozitive în ceea ce privește aspecte cheie de pe agenda Declarației de la Paris, importante în aceeași măsură pentru cooperarea pentru dezvoltare prin intermediul actorilor locali, ca și pentru relațiile dintre donatori și țările partenere. Printre aceste aspecte se numără reducerea fragmentării prin operaționalizarea și aplicarea principiilor cuprinse în Codul UE de conduită privind complementaritatea și diviziunea muncii, îmbunătățirea utilizării sistemelor naționale și promovarea aproprierii politicii de dezvoltare la toate nivelurile democratice, domenii în care autoritățile locale joacă un rol important.

Prin urmare, Comisia propune ca actorii locali să consolideze, la nivel comunitar, cooperarea pentru dezvoltare în sprijinul guvernanței locale , inclusiv a autorităților locale. Scopul acestei măsuri ar fi acela de a asigura o mai mare coerență, complementaritate și eficiență a diferiților actori locali. Principiile și modalitățile cheie la care aceștia ar putea să adere în mod voluntar ar include aplicarea la nivel local a principiilor Declarației de la Paris privind eficiența ajutorului, sprijinirea guvernanței democratice locale, consolidarea cadrelor naționale ca bază a guvernanței locale și promovarea dezvoltării sociale și economice. Părțile interesate elaborează în prezent un text în acest sens, cel mai recent proiect al acestuia figurând ca document de însoțire a prezentei comunicări. Rezultatele unei inițiative similare demarate în Africa ar putea fi împărtășite și celorlalte părți interesate prin intermediul dialogului prevăzut în cadrul Parteneriatului strategic Africa-UE privind guvernanța democratică și drepturile omului.

3.3.2. Identificarea actorilor și a activităților

Cooperarea pentru dezvoltare realizată de autoritățile locale este un concept evolutiv, care se confruntă cu problema lipsei de date. Pentru a putea identifica mai bine actorii și activitățile implicate, ar trebui stabilite mecanisme menite să îmbunătățească modul de prezentare a rapoartelor privind cooperarea pentru dezvoltare a autorităților locale , cu scopul de a asigura coordonarea între acestea, de a răspunde altor nevoi și de a propune soluții. Aceste mecanisme pot include un atlas al cooperării descentralizate pentru a putea localiza activitățile, o culegere a celor mai bune practici sau un observator bazat pe capacitățile existente.

3.3.3. „Bursa"- corelarea cererii cu oferta

Fragmentarea, suprapunerea eforturilor și lipsa informațiilor sunt adesea obstacole importante, care reduc impactul și oportunitățile de acțiune ale autorităților locale. Există posibilitatea creării unui sistem de diseminare a informațiilor și de corelare a cererii cu oferta de cooperare pentru dezvoltare a autorităților locale – în vederea identificării unui echilibru între expertiza oferită și resursele financiare, a consolidării rețelei de autorități locale din UE implicate în cooperarea teritorială și a creării de parteneriate. Comisia propune ca UE să sprijine realizarea unei platforme de schimb de informații - a unei „burse” – sub egida Comitetului Regiunilor, care să implice principalele rețele ale autorităților locale din UE și din țările partenere.

Scopul acestei „burse” ar fi de a funcționa ca punct de contact pentru autoritățile locale din UE și din țările partenere și ca un instrument care să faciliteze crearea de noi parteneriate între autoritățile locale din UE care caută parteneri pentru a desfășura în continuare acțiuni de cooperare descentralizată. Acest sistem va contribui, de asemenea, la eliminarea suprapunerii eforturilor și la canalizarea cooperării acolo unde aceasta reprezintă valoare adăugată.

3.3.4. Rețele în UE și țările partenere – întărirea parteneriatelor / înfrățirea autorităților locale

Consolidarea înfrățirii culturale și instituționale între autoritățile locale din UE și din țările partenere permite de multă vreme realizarea de parteneriate reușite. Multe dintre parteneriatele pe care se bazează cooperarea descentralizată au pornit de la un proces de înfrățire. Comisia propune ca UE să sprijine exploatarea mai amplă a acestora parteneriate pentru dezvoltare (înfrățire) în vederea consolidării schimbului de experiență și a construirii de parteneriate pentru dezvoltare mai strânse și pe termen mai lung.

UE și autoritățile locale din UE ar trebui să sprijine rolul asocierilor naționale ale autorităților locale din țările partenere , astfel încât să permită acestora să participe la dialogul politic național (de exemplu în timpul elaborării, împreună cu Comisia Europeană, a documentelor de strategie de țară) în conformitate cu principiul aproprierii politicilor și al responsabilității reciproce. Sprijinirea asocierii naționale a autorităților locale din UE și din țările partenere este, de asemenea, importantă pentru a stimula responsabilitatea reciprocă pe plan intern, între guvernul local și cel central.

4. ETAPELE URMăTOARE

Prezenta comunicare urmărește să evidențieze importanța impunerii recente a autorităților locale ca actori cheie în favoarea dezvoltării, precum și să identifice primele elemente ale unei strategii de răspuns la nivel european. Intenționează, de asemenea, să lanseze un proces care va consolida participarea acestora la conceperea și implementarea activităților de dezvoltare, într-un mod coordonat și strategic.

Prin urmare, Comisia invită Consiliul, statele membre care se reunesc în cadrul Consiliului, Comitetul Regiunilor, Comitetul Economic și Social European și Parlamentul European să sprijine dezvoltarea unei abordări holistice față de autoritățile locale în calitatea lor de actori în slujba dezvoltării, la nivel mondial, european și național, folosind instrumente precum cele descrise anterior.

[1] Conferințele ONU de la Rio de Janeiro (1992) și Istanbul (1996) privind mediul și dezvoltarea și comunitățile umane, Summitul Mileniului (2000) și Summitul mondial de la Johannesburg (2002) privind dezvoltarea durabilă au recunoscut în mod formal rolul acestora în domeniu.

[2] Comunicarea privind guvernanța și dezvoltarea - COM(2003)615, final, Avizele Comitetului Regiunilor privind cooperarea descentralizată în contextul reformei politicii de dezvoltare a UE 2006/C115/09. Aviz privind guvernanța în cadrul Consensului european privind dezvoltarea 2007/C197/09. Rezoluția Parlamentului European din 15 martie 2007 privind autoritățile locale și cooperarea pentru dezvoltare [2006/2235(INI)]. Strategia comună și planul de acțiune Africa-UE 2007. Comunicarea CE privind Strategia UE pentru Africa: spre un pact euro-african pentru accelerarea dezvoltării în Africa” COM(2005)489, final.

[3] Subsidiaritatea este un principiu de organizare care prevede gestionarea diferitelor probleme la cel mai potrivit nivel.

[4] Consiliul Municipalităților și Regiunilor Europene: Situația guvernării locale și regionale în Europa, ediția 2006/2007.

[5] Actorii nestatali și autoritățile locale [COM(2006)19].

[6] Este dificil să se indice suma totală mobilizată de autoritățile locale pentru cooperarea pentru dezvoltare, având în vedere diversitatea actorilor implicați, caracterul divers și dinamic al inițiativelor, mijloacele și instrumentele dezvoltate în acest sens, precum și faptul că nomenclatura și categorizarea internaționale existente (respectiv a Comitetului de asistență pentru dezvoltare al Organizației pentru Cooperare și Dezvoltare Economică OCDE/CAD) nu sunt adaptate la specificitățile acestei forme de cooperare descentralizată.

[7] 90% din aceste sume sunt legate de costurile imputate de studenți.

[8] 60 MEUR au fost declarate OCDE/CAD, însă „Délégation pour l'action extérieure des collectivités locales” estimează suma totală la 115 MEUR.

[9] Asistența comunitară a fost canalizată în principal prin programe geografice și tematice, mai exact prin programul „Actorii nestatali și autoritățile locale”.